**STANOVY**

**Spolku sv. Vincenta de Paul na Slovensku**

**HLAVA I
ZÁKLADNÉ USTANOVENIA**

**Článok 1
Postavenie Spolku sv. Vincenta de Paul na Slovensku**

Spolok sv. Vincenta de Paul na Slovensku (ďalej len SVdP) je dobrovoľné občianske charitatívne  združenie v súlade so zákonom č. 83/1990 Zb. o združovaní občanov v znení neskorších zákonov

Sídlo spolku:  Spolok sv. Vincenta de  Paul na Slovensku**,**Dom nádeje, P.O.Box 6, Tomášikova 8, 820 12 Bratislava  212

SVdP je nezávislá, apolitická právnická osoba s pôsobnosťou na území SR. Pre zlepšenie svojej činnosti môže zamestnávať zamestnancov a nadobúdať majetok do vlastníctva,  zriaďovať sociálno-charitatívne zariadenia na poskytovanie sociálnych služieb   v zmysle platných zákonov a ich ďalších doplnkov, ktoré môžu mať svoju  právnu subjektivitu. Pre tento účel môžu si zariadenia zriaďovať svoj vlastný účet.

**Článok 2
Poslanie a úlohy Spolku**

SVdP  svojou charitatívnou činnosťou pomáha núdznym doma i v zahraničí za účelom zmierniť núdzu a nedostatok a ochranu ľudskej dôstojnosti. Inšpiruje sa spiritualitou sv. Vincenta de Paul, nadväzuje na svoju predchádzajúcu činnosť na Slovensku do roku 1950. Spolok je členom medzinárodnej katolíckej organizácie založenej v Paríži roku 1833 Frederikom  Ozanamom. „Spolok sv. Vincenta de Paul“ v súčasnosti  Confédération Internationale de la Société de Saint-Vincent de Paul Conseil Général  Paris.

**Článok 3
Vincentínska duchovnosť**

Členovia SVdP sa snažia modlitbou, meditáciou na základe Svätého písma a vernosťou učeniu Cirkvi byť svedkami Kristovej lásky vo svojom vzťahu k ľuďom žijúcim na okraji spoločnosti.

**HLAVA II
ČLENSTVO**

**Článok 4
Členovia**

Členom SVdP sa môže stať každý občan SR bez ohľadu na pohlavie, národnosť, náboženskú a politickú príslušnosť, ktorý súhlasí so stanovami spolku, do ktorého môže každý dobrovoľne vstúpiť a z neho dobrovoľne vystúpiť. Členom SVdP môže byť aj právnická osoba (občianske združenie alebo organizácia), ktorá súhlasí so stanovami SVdP.

**Článok 5
Vznik a zánik členstva**

Členstvo v SVdP vzniká na základe písomnej prihlášky do niektorej konferencie a to dňom jej schválenia výborom tejto konferencie. Čakacia lehota môže byť 1 mesiac. Člen môže kedykoľvek dobrovoľne vystúpiť zo spolku.

Členstvo v SVdP zaniká:

* písomným oznámením člena, že vystupuje zo  SVdP, ktoré zašle NR
* vylúčením člena z konferencie (o rozhodnutí výboru konferencie musí byť spísaná zápisnica)
* smrťou člena, resp. zánikom právnickej osoby

**Článok 6
Práva a povinnosti členov**

1. Každý člen má právo:
* voliť a byť volený do všetkých orgánov SVdP
* navrhovať kandidátov do volebných orgánov a na funkcie v spolku
* slobodne vyjadriť svoje stanoviská na rokovaniach v orgánoch spolku
1. Každý je povinný:
* dodržiavať stanovy a ciele SVdP
* zdržať sa konania, ktoré by poškodzovalo dobré meno spolku
* platiť členský príspevok vo výške určenej každoročne Národnou radou SVdP.

**HLAVA III
ORGÁNY SPOLKU**

**Článok 7
Organizácia SVdP**

Členovia SVdP sa združujú v skupinách nazývaných konferencie. Konferencie sú riadené Národnou radou SVdP na Slovensku so sídlom v Bratislave. Konferencie sú oznámené na  Generálnu radu celosvetového združenia národných Spolkov sv. Vincenta de Paul so sídlom v Paríži: Confédération Internationale de la Société de Saint-Vincent de Paul  Conseil Général  Paris  a svoju činnosť vykonávajú v zmysle platných stanov .

**Článok 8
Orgány SVdP**

1. Orgánmi SVdP sú:
* Národná rada
* Prezident SVdP
* Členská schôdza SVdP
1. Orgánmi konferencie sú:
* Členská schôdza konferencie
* Predseda konferencie
* Výbor konferencie
1. Voľby do funkcií na všetkých úrovniach sú tajné, funkčné obdobie je 5(päť)-ročné, funkcie sú dobrovoľné, čestné a  neplatené,
2. Každý člen a funkcionár Národnej rady musí byť súčasne aj členom niektorej konferencie.

**Článok 9
Zloženie Národnej rady**

1. Národná rada  je výkonný a rozhodujúci orgán SVdP
2. Národná rada má najmenej 5 (päť) členov
3. Členstvo a funkcia v Národnej rade zaniká:
* uplynutím funkčného obdobia
* písomným vzdaním sa funkcie
* smrťou
* odvolaním z funkcie.

**Článok 10
Národná rada**

Členovia Národnej rady sú volení predsedami konferencií z navrhnutých členov SVdP.

1. Národná rada z  radov svojich členov  volí a odvoláva
2. zástupcu prezidenta SVdP
3. viceprezidentov SVdP
4. tajomníka
5. pokladníka
6. revízora
7. Schádza sa na rokovania minimálne 4 x do roka
8. Prerokováva odporúčania medzinárodnej Generálnej rady v Paríži
9. Schvaľuje stanovy SVdP a ich zmeny a dbá o ich  dodržiavanie
10. Každoročne určuje výšku členského príspevku
11. Prerokováva a schvaľuje výročnú správu, rozpočet a ročnú uzávierku o hospodárení spolku
12. V zmysle zákona podáva výročnú správu príslušným štátnym a cirkevným orgánom
13. Zriaďuje  samostatné sociálno-charitatívne zariadenia v súlade s platnými zákonmi.

**Článok 11**
**Prezident**

Prezident Národnej rady je štatutárnym orgánom, ktorý navonok zastupuje spolok.

1. Zvoláva a vedie schôdzky Národnej rady
2. Riadi a koordinuje činnosť všetkých orgánov SVdP na území Slovenskej republiky
3. Vypracuje výročnú správu o činnosti SVdP, ktorú predkladá na schôdzu Národnej rady
4. Za svoju činnosť zodpovedá Národnej rade.

**Článok 12
Členská schôdza SVdP**

Členská schôdza SVdP je utvorená z delegátov, ktorá   rozhoduje o smerovaní SVdP. Je zvolávaná minimálne 1 x  v roku, uznášaniaschopná je ak sa jej zúčastní nadpolovičná väčšina delegátov. Na členskú schôdzu môžu byť prizvaní aj hostia.

Členská schôdza SVdP:

1. Volí a odvoláva prezidenta  SVdP
2. Kontroluje a schvaľuje činnosť NR
3. Schvaľuje rozpočet a výsledky hospodárenia SVdP
4. Berie na vedomie rozhodnutie o zmene stanov SVdP

**Článok 13**

**Zástupca prezidenta**

1. Zabezpečuje úlohy v rámci kraja, ktorými ho poveril prezident Národnej rady, v prípade odôvodnenej neprítomnosti preberá jeho zastupovanie vo všetkých kompetenciách.

**Článok 14
Viceprezident SVdP**

1. Zabezpečuje plynulú činnosť SVdP v súlade s platnými stanovami
2. Pomáha prezidentovi pri vybavovaní administratívnych prác a korešpondencie
3. Zabezpečuje úlohy SVdP v rámci kraja, ktorými ho poveril prezident.

**Článok 15
Tajomník SVdP**

1. Zabezpečuje všetky administratívne úlohy, pripravuje zápisnice
2. Zabezpečuje spojenie s Konferenciami, Generálnou radou v Paríži, Konferenciou biskupov Slovenska
3. Vedie ústrednú evidenciu konferencií na Slovensku a ich členstva.

**Článok 16
Pokladník SVdP**

1. Je zodpovedný za finančný stav pokladne  SVdP, vedie účtovnú evidenciu , evidenciu hnuteľného a nehnuteľného majetku.
2. Sleduje vyúčtovania konferencií z celého územia Slovenskej republiky, 1 x do roka vykonáva fyzickú inventarizáciu majetku, na vyzvanie prezidenta, pomáha pri obstarávaní majetku, podáva informácie o stave majetku, príp. navrhuje jeho vyradenie alebo nákup nového.

**Článok 17
Revízor Národnej rady**

1. Raz ročne kontroluje stav hospodárenia a činnosti sociálno-charitatívnych zariadení SVdP a dodržiavanie stanov SVdP, správu o zistených skutočnostiach predkladá Národnej rade, 4x do roka vykonáva inventúru pokladní konferencií. Za svoju činnosť zodpovedá členskej schôdzi SVdP.

**Článok 18**
**Konferencia**

Konferencia je základnou organizačnou zložkou, ktorú tvorí spoločenstvo členov ( 5 až 20)., konferencia nemá právnu subjektivitu.  Konferencie pôsobia ako najrôznorodejšie dobročinné združenia v prostredí kde vznikli. Konferencie sú pripájané do medzinárodného združenia Spolkov sv. Vincenta de Paul jeho Generálnou radou v Paríži. Konferencia vzniká na ustanovujúcej schôdzke.

Konferencie sú iniciátorom rozsiahlejších dobročinných charitatívnych a humanitných akcií, špecializujú sa v určitej oblasti činnosti, rozširujú svoje pole pôsobnosti v najrôznejšom prostredí doma i v zahraničí.

**Článok 19
Členská schôdza konferencie**

Členská schôdza konferencie prijíma rozhodnutia o smerovaní činnosti konferencie .Je  zvolaná minimálne raz do roka. Uznášaniaschopná je, ak sa jej zúčastní nadpolovičná väčšina.

Členská schôdza konferencie:

1. Volí a odvoláva predsedu konferencie spomedzi všetkých členov konferencie
2. Kontroluje a schvaľuje činnosť výboru a predsedu konferencie
3. Schvaľuje rozpočet a výsledky hospodárenia konferencie
4. Písomne rozhoduje o zrušení konferencie alebo o jej dobrovoľnom zlúčení s inou konferenciou SVdP v regióne, ak počet členov značne poklesol (alebo pre iný vážny dôvod) a s tým súhlasia dve tretiny všetkých členov (neprítomní členovia pritom môžu svoj názor podať písomne).

**Článok 20
Pracovná schôdzka konferencie**

Pracovné schôdzky členov konferencie sa konajú pravidelne (napr. týždenne, dvojtýždenne),  riadia sa vincentískou  spiritualitou. Slúžia k odovzdávaniu skúseností v charitatívnej činnosti, riešeniu problémov,  prideľovaniu úloh  jednotlivým členom pre najbližšie obdobie ap.

**Článok 21
Výbor konferencie**

Predseda, tajomník, pokladník,  prípadne aj ďalší člen konferencie.

Výbor konferencie:

1. Prijíma nových členov konferencie
2. Riadi a usmerňuje charitatívnu činnosť členov konferencie
3. Sleduje plnenie a kontrolu svojich uznesení
4. Zabezpečuje plnenie uznesení Národnej rady

Funkcia a členstvo vo výbore konferencie zaniká uplynutím funkčného obdobia, písomným vzdaním sa funkcie, smrťou, odvolaním z funkcie.

**Článok 22
Predseda konferencie**

Predseda konferencie:

1. Zvoláva členskú schôdzu
2. Menuje a odvoláva tajomníka a pokladníka konferencie (prípadne aj ďalšieho člena výboru) z radov jej členov
3. Stará sa o rovnomerné rozdelenie zodpovednosti medzi všetkými členmi konferencie
4. Koordinuje prácu medzi členmi, zaisťuje súdržnosť a jednotu konferencie
5. V spolupráci so všetkými členmi dbá o to, aby konferencia dobre prospievala
6. Zisťuje potrebnú spoluprácu konferencie s fyzickými a právnickými osobami, ktoré pôsobia v podobnej oblasti a riadi sa pritom  vincentínskou spiritualitou
7. Za svoju činnosť zodpovedá členskej schôdzke.

**Článok 23
Tajomník konferencie**

1. Zaisťuje administratívne úlohy, vrátane všetkých  iniciatív prospešných pre jej činnosť
2. Z každej schôdzky konferencie napíše zápisnicu, ktorú podpíše aj predseda
3. vypracuje výročnú správu o činnosti konferencie, ktorú zasiela na Národnú radu.

**Článok 24
Pokladník konferencie**

1. Od členov konferencie  vyberá členský príspevok .
2. Vedie evidenciu hospodárenia konferencie s finančnými a inými prostriedkami a v termíne zasiela účtovníkovi na spracovanie.

**HLAVA IV
HOSPODÁRENIE SVdP**

**Článok 25
Finančné zdroje**

Finančné a ďalšie prostriedky pre charitatívnu činnosť SVdP a pre nutné prevádzkové výdavky (papier, známky a pod.) sa získavajú:

1. Z členských príspevkov,
2. Z darov od členov  SVdP, jeho priaznivcov v tuzemsku i v zahraničí
3. Zo zbierok
4. Z výťažku rôznych akcií
5. Z podpory rôznych inštitúcií (nadácie, štátne orgány, medzinárodné organizácie a pod.)
6. Z príspevkov štátu, vyšších územných celkov, resp. samospráv
7. Z podpornej činnosti a z iných aktivít sociálno-charitatívnych zariadení

Hospodárenie sa uskutočňuje podľa schváleného rozpočtu a v súlade so všeobecne platnými právnymi predpismi.

**HLAVA V
ZÁVEREČNÉ USTANOVENIA**

**Článok 26
Zánik SVdP**

SVdP zaniká:

1. Dobrovoľným rozpustením  SVdP
2. Zlúčením s iným občianskym združením
3. Právoplatným rozhodnutím Ministerstva vnútra SR o jeho rozpustení podľa §12 písm. b, v nadväznosti na ustanovenie §12 ods.3 -5 zák. č.83/1990 Zb. o združovaní občanov v znení jeho  zmien a doplnkov.
4. V prípade zániku SVdP vykoná majetkoprávne vysporiadanie:
* v prvých dvoch prípadoch zániku NR SVdP
* v treťom prípade zániku likvidátor určený Ministerstvom vnútra.

**Článok 27
Nadobudnutie účinnosti**

Týmto sa rušia Stanovy SVdP  zo dňa:  20. 2. 2003  Č. spisu : VVS/1-900/90-10328-1

Táto zmena stanov nadobúda platnosť dňom registrácie na Ministerstve vnútra SR a účinnosť dňom schválenia Národnou radou SVdP.